Tutu uit die hospitaal ontslaan | Maroela Media
Tutu uit die hospitaal ontslaan
Tutu en sy vrou Leah by die huis ná sy ontslag uit die hospitaal (Foto verskaf)
Emeritus-aartsbiskop Desmond Tutu is Dinsdag uit 'n hospitaal in Kaapstad ontslaan en sien uit daarna om tyd saam met sy familie te spandeer en glo krieket te kyk.
Die Desmond en Leah Tutu-stigting het gesê die 83-jarige Tutu het in 'n japon, waarop die woorde "Feet up Arch" geborduur is, by sy huis opgedaag.
"Die aartsbiskop het 'n huldeblyk gelewer aan sy span dokters vir hul kundigheid en vrygewigheid," het die stigting in 'n verklaring gesê. "Hy gaan nou gehaltetyd by die huis spandeer saam met mev. Tutu en bietjie krieket kyk (Suid-Afrika speel in Bangladesj)."
Tutu is verlede Dinsdag in die hospitaal opgeneem met 'n infeksie. Die behandeling hou glo nie verband met sy prostaatkanker waarteen hy al die afgelope 18 jaar veg nie.
Hy het vroeër in Julie sy 60ste huweliksherdenking met sy vrou gevier.
Sy dogter, ds. Mpho Tutu, het Dinsdag gesê sy mediese span het baie rus voorgeskryf. "Hulle was wonderlik en ons gaan ons bes doen om hulle nie teleur te stel nie," het sy gesê. Sy het gesê die gesin is baie dankbaar vir die liefde en ondersteuning wat hulle van almal in Suid-Afrika en oorsee ontvang.
Die stigting het Maandag bevestig Tutu kry nie meer intensiewe antibiotika-behandeling nie.
Ry-en-praat: 10 000 selfone in Kaapstad afgevat
Maak die naam van die hospitaal met die kundige en vrygewende dokters bekend, dit is mos n pluimpie vir hulle, vernaam as dit n staats hospitaal is.